钦定古今图书集成/理学汇编/经籍典/第149卷 > 周礼订义 > 《春官》
## 钦定古今图书集成/理学汇编/经籍典/第149卷 > 周礼订义 > 《春官》

太师教六诗：曰《风》、曰赋、曰比、曰兴、曰《雅》、曰颂。

〈订义〉郑锷曰：“太师掌吹阴阳之管以和乐，又教《六诗》。夫《诗》之六义，彼人安能通知以教人耶？康成以为教瞽蒙，彼为瞽蒙者，安能有六德以为本耶？”愚谓是说康成之失也。以理推之，盖教国子以歌六诗耳。彼疑国子不当学诗于学工，殊不知古者作乐，必歌诗以为音。风赋、比兴、《雅》《颂》，皆所歌之音，知音调之高下，惟太师耳。国子不学于太师，而谁学耶？大司乐能教之以其义，大师能教之以其音，故曰“教六诗。”　王昭禹曰：“一国之事，系一人之本，谓之风；言天下之事，形四方之风，谓之雅；美盛德之形容，以其成功告于神明，谓之颂；风出于德性，雅出于法度，《颂》出于功业，三者《诗》之体也。直述其事而陈之，谓之赋；以其所”类而况之，谓之比；以其所感发而比之，谓之兴。三者诗之用也。即其章言之，则曰六诗；即其理言之，则曰六义，太师教之以乐章，故曰“六诗。”　郑康成曰：“风，言圣贤治道之遗化也，言今之正者，以为后世法。”《颂》之言诵也，容也，诵今之德，广以美之。赋之言铺直铺陈今之政教善恶，比见今之失。不敢斥言，取比类以言之，兴见今之美，嫌于媚谀，取善事以劝谕之。

以《六德》为之本。

〈订义〉郑锷曰：“此六德乃大司乐所教国子中和、祇庸、孝友之德，若以为教瞽蒙，则彼贱工讵可责以中和、祇庸、孝友之德哉？”王昭禹曰：“君子之学《诗》，岂徒诵其空言，要之本于德而已。”

以六律为之音。

〈订义〉郑锷曰：“六德为之本，所以成其性；六律为之音，所以和其声。《大司乐》之教施于前，然后大师之教行于后。”康成又谓“以律视其人为之音”，乃引子贡问师乙以已宜歌之事为证。子贡所论者，人之性，非论六律为音之义，亦康成之失。　黄氏曰：“声成文，谓之音，不以六律，音不可得而正也。”　王氏曰：“以六德为之本，故虽变犹止乎礼义；以六律为之音，则《书》所谓‘声依永’”、“‘律和声’也。”王昭禹曰：“言以六德为之本，则知所谓音者末也；言以六律为之音，则知所谓本者性也。《教六诗》虽以六德为之本，然非播之于音，则其声无所发；非和之以律，则其音无所正。”杨氏曰：“以六德为之本，故可以观，可以怨，仁言不如仁声之入人”深也，以《六律》为之音，故可以美教化，移风俗